ET Euroopa Liidu Teataja C 79/3

NÕUKOGU ARVAMUS

18. jaanuar 2005,

Tšehhi Vabariigi ajakohastatud lähenemisprogrammi 2004–2007 kohta

(2005/C 79/02)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 7. juuli 1997. aasta määrust (EÜ) nr 1466/97 eelarveseisundi ning majanduspoliitika järelevalve ja kooskõlastamise tõhustamise kohta, (1) eriti selle artikli 9 lõiget 3,

võttes arvesse komisjoni soovitust,

pärast konsulteerimist majandus- ja sotsiaalkomiteega,

ON ESITANUD KÄESOLEVA ARVAMUSE:

18. jaanuaril 2005 kontrollis nõukogu Tšehhi Vabariigi ajakohastatud lähenemisprogrammi, mis hõlmab ajavahemikku 2004–2007. Programm vastab üldjoontes andmenõuetele, mis on esitatud tegevusjuhendis stabiilsus- ja lähenemisprogrammide sisu ja vormi kohta. Eelkõige ei vasta kulude ja tulude suhted ESA 95 statistilisele standardile, kuigi andmeid muudeti pärast ajakohastatud programmi esitamist. Seepärast palutakse Tšehhi Vabariigil viia andmed nõuetega vastavusse.

Programmis on makromajanduslike ja eelarveliste prognooside erinevad stsenaariumid: “lähtejoone” stsenaarium, “optimistlikum” stsenaarium ja “pessimistlikum” stsenaarium. “Lähtejoone” stsenaariumi loetakse eelarveprognooside hindamise etalonstsenaariumiks, kuna see kajastab tõenäolist kasvuprognoosi. Selle stsenaariumi kohaselt on 2004. aastal SKT kasv 3,8 %. Prognoosi kohaselt suureneb 2005. aastaks reaalne SKT 3,6 %ni ning hiljem kasv kergelt kiireneb, jõudes 3,8 %ni 2007. aastal. Programmi inflatsiooniprognoos tundub olevat realistlik.

Nõukogu tegi 5. mail 2004. aastal otsuse, et Tšehhi Vabariigil on ülemäärane eelarvepuudujääk, ning soovitas selle parandada 2008. aastaks.

Programmis on seatud eesmärgiks vähendada eelarvepuudujääki 5,2 %lt SKTst 2004. aastal (sealhulgas ühekordne kulutus ligikaudu 1,2 % SKTst) alla kontrollväärtuse 3 % SKTst 2008. aastal, nagu nõukogu on soovitanud asutamislepingu artikli 104 lõike 7 kohaselt. Võrreldes 2004. aasta mai lähenemisprogrammiga, ei ole puudujäägieesmärke muudetud 2005.–2007. aastaks, kuigi SKT kasvu on suurendatud ja 2004. aasta eelarve tulemus (välja arvatud ühekordsed operatsioonid) on prognoositust parem. Programmi eesmärk on vähendada valitsemissektori eelarve puudujääki 1,9 protsendipunkti võrra aastatel 2004–2007 ja esmast puudujääki 2,3 protsendipunkti võrra samal ajavahemikul. Ettenähtud kohandamine on järkjärguline, ligikaudu 0,5 % SKTst aastas, välja arvatud 2006. aastal, kui kavandatakse puudujääki vähendada ligikaudu 1 % SKTst. Programmiperioodi jooksul prognoositakse nii kulude kui tulude vähenemist (protsendina SKTst), kusjuures ainus eeldatavasti suurenev kuluartikkel on riigi investeeringud – 4 %lt SKTst 2003. aastal 4,6 %ni SKTst 2007. aastal, mis on tublisti üle ELi keskmise (2,4 % SKTst 2004. aastal).

Programmi eelarveprognooside riskid tunduvad olevat tasakaalustatud. Ühelt poolt eeldab makromajanduslik stsenaarium, et tulud peaksid olema eelarves kavandatutest suuremad ja kulud väiksemad. Lisaks sellele on väikesed eelarvesihtide muud riskid, mis on seotud riiklike garantiide ja eeldatavate võlgadega. Teisest küljest tuleb oluliselt vähendada eelkõige valitsemiskulusid, et täita kulude ülemmäärad 2006. ja 2007. aastal. Kulude ülemmäärade täitmine on samuti ohus enne järgmisi korralisi parlamendivalimisi, mis toimuvad juunis 2006. Seda riskianalüüsi arvestades on programmi eelarvealased põhimõtted piisavad, et vähendada 2008. aastaks puudujääki alla 3 % SKTst, nagu on programmis ette nähtud.

Eeldatav võla suhe on 2004. aastal jõudnud 38,6 %ni SKTst, mis on oluliselt väiksem asutamislepingus sätestatud kontrollväärtusest (60 % SKTst). Programmis prognoositakse, et programmiperioodi jooksul suureneb võla suhe 1,4 protsendipunkti võrra.

Tšehhi Vabariigi rahanduse pikaajaline jätkusuutlikkus näib olevat tõsises ohus, sest vananeva elanikkonnaga seotud eelarvekulude prognoos on väga suur. Eelkõige tuleb programmis esitatud fiskaalse stabiliseerimise strateegiat täiendada lisareformidega, et vähendada pensioni- ja tervishoiukulude prognoositud kasvuga seotud riske jätkusuutlikkusele.

Ajakohastatud programmis esitatud majanduspoliitika vastab osaliselt riigi majanduspoliitika üldsuunistele riigi rahanduse valdkonnas. Ühelt poolt vastab programm nõukogu soovitusele vähendada valitsemissektori puudujääki ning see vähendamine põhineb õiguslikult siduvatel keskpika perioodi kulude ülemmääradel. Teiselt poolt on osutunud raskeks ellu viia maikuu lähenemisprogrammis kavandatud ja soovitatud keskvalitsuse palgakulude vähendamist ning programmis ei ole esitatud piisavaid meetmeid kohalike omavalitsuste eelarvepuudujääkide ja võlgade reguleerimiseks. Lisaks sellele ei ole programmis esitatud konkreetseid samme riigi rahanduse pikaajalise jätkusuutlikkuse tagamiseks, eelkõige pensioni- ja tervishoiureformide rakendamise kaudu.

Pidades silmas eespool esitatud hinnangut ja arvestades nõukogu asutamislepingu artikli 104 lõike 7 alusel tehtud soovitusi, soovitatakse Tšehhi Vabariigil eraldada puudujäägi vähendamiseks rohkem tulusid, kui eelarves ette nähtud, ning järgida täpselt keskvalitsuse kulude keskpika perioodi ülemmäärasid, mis on alates 2006. aastast õiguslikult siduvad. Lisaks sellele soovitatakse Tšehhi Vabariigil kiirendada pensionireformi ja viia läbi tervishoiusüsteemi reform, et edendada riigi rahanduse keskpika perioodi jätkusuutlikkust.

Tähtsamate makromajanduslike ja eelarveliste prognooside võrdlus

2004 2005 2006 2007 Reaalne SKT (muutus, %) LP detsember 2004 3,8 3,6 3,7 3,8 KOM sügis 2004 3,8 3,8 4,0 e.k. LP mai 2004 2,8 3,1 3,3 3,5 THHI inflatsioon (%) LP detsember 2004 2,7 3,2 2,6 2,2 KOM sügis 2004 2,8 3,1 2,9 e.k. LP mai 2004 2,8 2,6 2,2 2,2 Valitsemissektori eelarve tasakaal (% SKTst) LP detsember 2004 – 5,2 – 4,7 – 3,8 – 3,3 KOM sügis 2004 – 4,8 (2) – 4,7 – 4,3 e.k. LP mai 2004 – 5,3 – 4,7 – 3,8 – 3,3 Esmane tasakaal (% SKTst) LP detsember 2004 – 4,0 – 3,3 – 2,3 – 1,7 KOM sügis 2004 – 3,6 (2) – 3,3 – 2,9 e.k. LP mai 2004 – 4,1 – 3,4 – 2,4 – 1,7 valitsemissektori koguvõlg (% SKTst) LP detsember 2004 38,6 38,3 39,2 40,0 KOM sügis 2004 37,8 (2) 39,4 40,6 e.k. LP mai 2004 38,4 39,7 41,0 41,7 Allikad: Lähenemisprogramm (LP); komisjoni talituste koostatud majandusprognoosid (KOM).

(1) EÜT L 209, 2.8.1997, lk 1.

(2) Komisjoni talituste 2004. aasta prognoosis ei ole arvesse võetud väidetavat riiklikku garantiid 0,8% SKTst.

Allikad:

Lähenemisprogramm (LP); komisjoni talituste koostatud majandusprognoosid (KOM).